അന്തര്വാഹിനി രഹസ്യം ചോര്ത്തിയ സൈനികര്ക്കെതിരെ കുറ്റപത്രം ന്യൂഡല്ഹി: അന്തര്വാഹിനിയുമായി ബന്ധപ്പെട്ട രഹസ്യ വിവരങ്ങള് ചോര്ത്തി നല്കിയതിന് നാവികസേനയില്നിന്ന് വിരമിച്ച രണ്ട് ഓഫിസര്മാരും പദവി വഹിക്കുന്ന രണ്ട് കമാന്ഡര്മാരും അടക്കം ആറു പേര്ക്കെതിരെ സി.ബി.ഐ കുറ്റപത്രം. അഴിമതി നിരോധന നിയമം, ഇന്ത്യന് ശിക്ഷാ നിയമം എന്നിവ പ്രകാരമാണ് കുറ്റപത്രം.ഇന്ത്യയുടെ കിലോ ക്ലാസ് അന്തര്വാഹിനിയുമായി ബന്ധപ്പെട്ട രഹസ്യ വാണിജ്യ വിവരങ്ങള് ചോര്ത്തി നല്കിയെന്നാണ് ഇവര്ക്കെതിരായ കുറ്റം. നാവികസേനയില്നിന്ന് വിരമിച്ച ഓഫിസര്മാരായ രണ്ദീപ്സിങ്, എസ്.ജെ സിങ് എന്നിവരെ കഴിഞ്ഞ സെപ്തംബര് മൂന്നിന് സി.ബി.ഐ അറസ്റ്റു ചെയ്തിരുന്നു. ഇതിെന്റ പശ്ചാത്തലത്തിലാണ് കുറ്റപത്രം. റിട്ട. കമഡോര് രണ്ദീപ്സിങ്ങിെന്റ പക്കല്നിന്ന് റെയ്ഡ് നടത്തി രണ്ടു കോടിയോളം രൂപ കണ്ടെടുത്തിരുന്നു. അന്വേഷണത്തെ തുടര്ന്ന് പശ്ചിമ നാവിക കേന്ദ്രത്തിലെ അന്നത്തെ കമാന്ഡര് അജിത്കുമാര് പാെണ്ഡയെ സി.ബി.ഐ അറസ്റ്റു ചെയ്തു. പാെണ്ഡക്കു കീഴില് പ്രവര്ത്തിച്ചുവന്ന മറ്റൊരു കമാന്ഡറും അറസ്റ്റിലായി. വിദേശ കമ്ബനികള്ക്കു വേണ്ടി പ്രവര്ത്തിച്ചു വന്ന മുന് നാവിക ഓഫിസര്മാര്ക്ക് അന്തര്വാഹിനി സംബന്ധിച്ച രഹസ്യങ്ങള് പദവിയിലിരുന്ന ഇവര് രണ്ടുപേരും കൈമാറിയെന്ന് സി.ബി.ഐ കണ്ടെത്തി. ഈ ചാരവൃത്തിയുമായി ബന്ധപ്പെട്ട് റിയര് അഡ്മിറല് അടക്കം ഡസനിലേറെ പേരെ ചോദ്യം ചെയ്തിരുന്നു. ഈ വര്ഷമാദ്യം നേവിയില്നിന്ന് വിരമിച്ച കമാന്ഡര് എസ്.ജെ സിങ് ഇന്ത്യന് നാവിക സേനാ പദ്ധതികളില് താല്പര്യമുള്ള കൊറിയന് കമ്ബനിക്കു വേണ്ടിയാണ് പ്രവര്ത്തിച്ചു വന്നത്. അറസ്റ്റിലായവരുടെ ജാമ്യ ശ്രമം തടയുന്നതിനാണ് അടിയന്തരമായി കുറ്റപത്രം സമര്പ്പിച്ചത്. കൂടുതല് അന്വേഷണം നടന്നു വരുന്നതായി സി.ബി.ഐ വൃത്തങ്ങള് വിശദീകരിച്ചു. ദേശസുരക്ഷയുമായി ബന്ധപ്പെട്ട വിഷയമായതിനാല് പ്രഥമവിവര റിപ്പോര്ട്ട് പരസ്യപ്പെടുത്തിയിട്ടില്ല. സി.ബി.ഐയുടെ ഉന്നതതല ഉദ്യോഗസ്ഥരാണ് അന്വേഷണ മേല്നോട്ടം വഹിച്ചത്.